钦定古今图书集成/历象汇编/岁功典/第058卷 > 秋夜二首 前人
## 钦定古今图书集成/历象汇编/岁功典/第058卷 > 秋夜二首 前人

夜久膏既竭，启明旦未央。环情倦始复，空闺起晨装。
幸承天光转，曲影入幽堂。徘徊集通隙，宛转烛回梁。
帷风自卷舒，帘露视成行。岁役急穷晏，生虑备温凉。
丝纨夙染濯，绵绵夜裁张。冬雪旦夕至，公子乏衣裳。
华心爱零落，非直惜容光。愿君剪众念，且共覆前觞。
遁迹避纷喧，货农栖寂寞。荒径驰野鼠，空庭聚山雀。
既远人世欢，还赖泉卉乐。折柳樊场圃，负绠汲潭壑。
霁旦见云峰，风夜闻海鹤。江介早寒来，白露先秋落。
麻垄方结叶，瓜田已扫箨。倾晖忽西下，回景思华幕。
攀萝席中轩，临觞不能酌。终古自多恨，幽悲共沦铄。